Publication: Magyar Közlöny
Issue: MK-1998-86 (Year: 1998, Number: 86)
Era: 1990-2004
Section: található. Az 1994. évi LXIII. törvény 11. §-ához fűzött
Paragraph Index: 37

található. Az 1994. évi LXIII. törvény 11. §-ához fűzött indokolás a települési képviselő hivatalos személykénti eljárására vonatkozó szabály hatályon kívül helyezésére vonatkozóan a következőket tartalmazza: „A települési képviselő, mint hivatalos személy büntetőjogi védelméről a Btk. rendelkezik, más tekintetben a települési képviselő nem végez olyan tevékenységet, melyben hivatalos személyként jár el.” Az indokolásból megállapítható, hogy a törvényhozó azért helyezte hatályon kívül az önkormányzati képviselők hivatalos személlyé minősítésére vonatkozó rendelkezést, mert indokolatlannak ítélte azt. A Btk. hivatalos személynek minősíti a helyi önkormányzati képviselőt, 137. § 1. g) pontja alapján a Btk. alkalmazásában hivatalos személynek minősül a helyi önkormányzati testületek tagja. E törvényi rendelkezésnek megfelelően az önkormányzati képviselő a hivatalos személyeket megillető büntetőjogi védelemben részesül, magatartása bűncselekménynek minősül minden olyan esetben, amelyben a Btk. valamely cselekménynek hivatalos személy által történő elkövetését bűncselekménynek mi- 1998/86. szám nősíti, illetőleg cselekménye súlyosabban minősül mindazon bűncselekmények esetén, amikor a Btk. a hivatalos személykénti elkövetést minősítő körülményként értékeli. A törvényhozó az Ötv. 19. § (1) bekezdésének módosítása során úgy ítélte meg, hogy a Btk. az önkormányzati képviselő funkciójának megfelelően a hivatalos személyekével azonosan fogalmazza meg a képviselő büntetőjogi védelmének és fokozott felelősségének szabályait. Más jogszabályok hivatalos személyekre vonatkozó rendelkezéseinek hatályát — mivel a képviselő tevékenysége nem indokolja — nem kívánta kiterjeszteni a helyi önkormányzati képviselőkre. Az Alkotmánybíróság álláspontja szerint nincs törvényes akadálya annak, hogy az önkormányzat valamely törvényben foglalt rendelkezést megismételjen rendeletében. Így az Ör. rendelkezése sem lenne törvénysértő akkor, ha a Btk. 137. § 1. g) pontjával összhangban rendelkezett volna az önkormányzati képviselő hivatalos személyi minőségéről. Az Ör. vitatott szabálya azonban a törvényhozónak az Ötv. 19. § (1) bekezdésének módosításában kifejezett akaratával ellentétesen túlterjeszkedett a Btk. rendelkezésén. Mindezek alapján az Alkotmánybíróság megállapította, hogy az SzMSz. 58. § (3) bekezdésében foglalt rendelkezés elfogadásával a képviselő-testület törvény által szabályozott társadalmi viszonyt a törvény rendelkezéseivel ellentétesen szabályozott, és ezzel megsértette az Alkotmány 44/A. § (2) bekezdésének, valamint az Ötv. 16. § (1) bekezdésének az önkormányzatok rendeletalkotási jogkörére vonatkozó szabályait. Ezért az Alkotmánybíróság az SzMSz. 58. § (3) bekezdését megsemmisítette.

Source: https://magyarkozlony.hu/hivatalos-lapok/53d9b2c65d455c18efe2ab6dd5ced56fec997ec6/dokumentumok/191c0c49306148dafdbb66347aa2dba7f52336a3/letoltes